text: Så er bispevalget udskrevet
  03 december 2012 kl. 16.46
  Sønderjyderne skal have ny biskop, og Ministeriet for Ligestilling og Kirke har mandag udskrevet bispevalg i Haderslev Stift. Den nye biskop afløser biskop Niels Henrik Arendt, som stopper 16. marts 2013.
  Kandidater til bispevalget skal have en teologisk eksamen fra et dansk universitet og opfylde betingelserne for at blive ansat som præst i folkekirken.
  Biskoppen vælges ved urafstemning. Ved bispevalget kan medlemmer af stiftets nyvalgte menighedsråd stemme. Også præster, der er medlemmer af et menighedsråd i stiftet kan stemme til bispevalget. Det gælder også præster i stiftet samt repræsentanter for valgmenigheder og -præster i stiftet.
  
  Stillere
  Kandidater skal melde sig senest mandag 28. januar kl. 15 til stiftsadministrationen i Haderslev stift. Anmeldelsen skal være underskrevet af mindst 75 og højst 150 stemmeberettigede stillere fra Haderslev Stift.
  